erhwenkuo/poetry-chinese-zhtw huggingface dataset:
祝英臺近
作者：吳文英（宋）

採幽香，巡古苑，竹冷翠微路。鬥草溪根，沙印小蓮步。自憐兩鬢清霜，一年寒食，又身在、雲山深處。晝閒度。因甚天也慳春，輕陰便成雨。綠暗長亭，歸夢趁風絮。有情花影闌干，鶯聲門徑，解留我、霎時凝佇。
祝英臺近
作者：吳文英（宋）

晚雲開，朝雪霽，時節又燈市。夜約遺香，南陌少年事。笙簫一片紅雲，飛來海上，繡簾卷、緗桃春起。舊遊地。素蛾城闕年年，新妝趁羅綺。玉練冰輪，無塵浣流水。曉霞紅處啼鴉，良宵一夢，畫堂正、日長人睡。
祝英臺近
作者：吳文英（宋）

翦紅情，裁綠意，花信上釵股。殘日東風，不放歲華去。有人添燭西窗，不眠侵曉，笑聲轉、新年鶯語。舊尊俎。玉纖曾擘黃柑，柔香系幽素。歸夢湖邊，還迷鏡中路。可憐千點吳霜，寒銷不盡，又相對、落梅如雨。
西子妝慢・西子妝
作者：吳文英（宋）

流水曲塵，豔陽醅酒，畫舸遊情如霧。笑拈芳草不知名，乍凌波、斷橋西堍。垂楊漫舞。總不解、將春繫住。燕歸來，問彩繩纖手，如今何許。歡盟誤。一箭流光，又趁寒食去。不堪衰鬢著飛花，傍綠陰、冷煙深樹。玄都秀句。記前度、劉郎曾賦。最傷心、一片孤山細雨。
江南春・秋風清
作者：吳文英（宋）

風響牙籤，雲寒古硯，芳銘猶在棠笏。秋床聽雨，妙謝庭、春早吟筆。城市喧鳴轍。清溪上、小山秀潔。便向此。搜松訪石，葺屋營花，紅塵遠避風月。瞿塘路，隨漢節。記羽扇綸巾，氣凌諸葛。青天萬里，料漫憶、蓴絲鱸雪。車馬從休歇。榮華事、醉歌耳熟。天與此翁，芳芷嘉名，紉蘭佩兮瓊玦。
夢芙蓉
作者：吳文英（宋）

西風搖步綺。記長堤驟過，紫騮十里。斷橋南岸，人在晚霞外。錦溫花共醉。當時曾共秋被。自別霓裳，應紅銷翠冷，霜枕正慵起。慘澹西湖柳底。搖盪秋魂，夜月歸環佩。畫圖重展，驚忍舊梳洗。去來雙翡翠。難傳眼恨眉意。夢斷瓊娘，仙雲深路杳，城影蘸流水。
高山流水
作者：吳文英（宋）

素弦一一起秋風。寫柔情、都在春蔥。徽外斷腸聲，霜霄暗落驚鴻。低顰處、翦綠裁紅。仙郎伴、新制還賡舊曲，映月簾櫳。似名花並蒂，日日醉春濃。吳中。空傳有西子，應不解、換徵移宮。蘭蕙滿襟懷，唾碧總噴花茸。後堂深、想費春工。客愁重、時聽蕉寒雨碎，淚溼瓊鍾。恁風流也稱，金屋貯嬌慵。
霜花腴
作者：吳文英（宋）

翠微路窄，醉晚風、憑誰為整敧冠。霜飽花腴，燭消人瘦，秋光作也都難。病懷強寬。恨雁聲、偏落歌前。記年時、舊宿淒涼，暮煙秋雨野橋寒。妝靨鬢英爭豔，度清商一曲，暗墜金蟬。芳節多陰，蘭情稀會，晴暉稱拂吟箋。更移畫船。引佩環、邀下嬋娟。算明朝、未了重陽，紫萸應耐看。
澡蘭香
作者：吳文英（宋）

盤絲系腕，巧篆垂簪，玉隱紺紗睡覺。銀瓶露井，彩箑雲窗，往事少年依約。為當時、曾寫榴裙，傷心紅綃褪萼。黍夢光陰漸老，汀洲煙箬。莫唱江南古調，怨抑難招，楚江沈魄。薰風燕乳，暗雨梅黃，午鏡澡蘭簾幕。念秦樓、也擬人歸，應翦菖浦自酌。但悵望、一屢新蟾，隨人天角。
玉京謠
作者：吳文英（宋）

蝶夢迷清曉，萬里無家，歲晚貂裘敝。載取琴書，長安閒看桃李。爛繡錦、人海花場，任客燕、飄零誰記。春風裡。香泥九陌，文梁孤壘。微吟怕有詩聲翳。鏡慵看、但小樓獨依。金屋千嬌，從他鴛暖秋被。蕙帳移、煙雨孤山，待對影、落梅清泚。終不似。江上翠微流水。
探芳新
作者：吳文英（宋）

九街頭，正軟塵潤酥，雪銷殘溜。禊賞祗園，花豔雲陰籠晝。層梯峭空麝散，擁凌波、縈翠袖。嘆年端、連環轉，爛漫遊人如繡。腸斷迴廊佇久。便寫意濺波，傳愁蹙岫。漸沒飄鴻，空惹閒情春瘦。椒杯香乾醉醒，怕西窗、人散後。暮寒深，遲迴處、自攀庭柳。
鳳池吟
作者：吳文英（宋）

萬丈巍臺，碧罘罳外，袞袞野馬游塵。舊文書幾閣，昏朝醉暮，覆雨翻雲。忽變清明，紫垣敕使下星辰。經年事靜，公門如水，帝甸陽春。長安父老相語，幾百年見此，獨駕冰輪。又鳳鳴黃幕，玉霄平溯，鵲錦新恩。畫省中書，半紅梅子薦鹽新。歸來晚，待賡吟、殿閣南薰。
暗香
作者：吳文英（宋）

縣花誰葺。記滿庭燕麥，朱扉斜闔。妙手作新，公館青紅曉雲溼。天際疏星趁馬，簾晝隙、冰弦三疊。盡換卻、吳水吳煙，桃李靚春靨。風急。送帆葉。正雁水夜清，臥虹平帖。軟紅路接。塗粉闈深早催入。懷暖天香宴果，花隊簇、輕軒銀蠟。更問訊、湖上柳，兩堤翠匝。
暗香疏影
作者：吳文英（宋）

佔春壓一。卷峭寒萬里，平沙飛雪。數點酥鈿，凌曉東風□吹裂。獨曳橫梢瘦影，入廣平、裁冰詞筆。記五湖、清夜推篷，臨水一痕月。何遜揚州舊事，五更夢半醒，胡調吹徹。若把南枝，圖入凌煙，香滿玉樓瓊闕。相將初試紅鹽味，到煙雨、青黃時節。想雁空、北落冬深，澹墨晚天雲闊。
念奴嬌
作者：吳文英（宋）

思生晚眺，岸烏紗平步，春雲層綠。罨畫屏風開四面，各樣鶯花結束。寒欲殘時，香無著處，千樹風前玉。遊蜂飛過，隔牆疑是金谷。偏稱晚色橫煙，愁凝峨髻，澹生綃裙幅。縹緲孤山南畔路，相對花房竹屋。溪足沙明，巖陰石秀，夢冷吟亭宿。松風古澗，高調月夜清曲。
惜紅衣
作者：吳文英（宋）

鷺老秋絲，蘋愁暮雪，鬢那不白。倒柳移栽，如今暗溪碧。烏衣細語，傷絆惹、茸紅曾約。南陌。前度劉郎，尋流花蹤跡。朱樓水側。雪面波光，汀蓮沁顏色。當時醉近繡箔，夜吟寂。三十六磯重到，清夢冷雲南北。買釣舟溪上，應有煙蓑相識。
江南好・憶江南
作者：吳文英（宋）

行錦歸來，畫眉添嫵，暗塵重拂雕櫳。穩瓶泉暖，花隘鬥春容。圍密籠香暗靄，煩纖手、親點團龍。溫柔處，垂楊髻，□暗豆花紅。行藏，多是客，鶯邊話別，桔下相逢。算江湖幽夢，頻繞殘鍾。好結梅兄礬弟，莫輕侶、西燕南鴻。偏宜醉，寒欺酒力，簾外凍雲重。
雙雙燕
作者：吳文英（宋）

小桃謝後，雙雙燕，飛來幾家庭戶。輕煙曉暝，湘水暮雲遙度。簾外餘寒未卷，共斜入、紅樓深處。相將佔得雕樑，似約韶光留住。堪舉。翩翩翠羽。楊柳岸，泥香半和梅雨。落花風軟，戲促亂紅飛舞。多少呢喃意緒。盡日向、流鶯分訴。還過短牆，誰會萬千言語。
無悶
作者：吳文英（宋）

霓節飛瓊，鸞駕弄玉，杳隔平雲弱水。倩皓鶴傳書，衛姨呼起。莫待粉河凝曉，趁夜月、瑤笙飛環佩。正蹇驢吟影，茶煙灶冷，酒亭門閉。歌麗。泛碧蟻。放繡簾半鉤，寶臺臨砌。要須借東君，灞陵春意。曉夢先迷楚蝶，早風戾、重寒侵羅被。還怕掩、深院梨花，又作故人清淚。
水調歌頭
作者：吳文英（宋）

屋下半流水，屋上幾青山。當心千頃明鏡，入座玉光寒。雲起南峰未雨，雲斂北峰初霽，健筆寫青天。俯瞰古城堞，不礙小闌干。繡鞍馬，軟紅路，乍回班。層梯影轉亭午，信手展緗編。殘照遊船收盡，新月畫簾才卷，人在翠壺間。天際笛聲起，塵世夜漫漫。
洞仙歌
作者：吳文英（宋）

芳辰良宴，人日春朝並。細縷青絲裹銀餅。更玉犀金彩，沾座分簪，歌圍暖，梅靨桃唇鬥勝。露房花曲折，鶯入新年，添個宜男小山枕。待枝上，飽東風，結子成陰，藍橋去、還覓瓊漿一飲。料別館、西湖最情濃，爛畫舫月明，醉宮袍錦。
秋思
作者：吳文英（宋）

堆枕香鬟側。驟夜聲、偏稱畫屏秋色。風碎串珠，潤侵歌板，愁壓眉窄。動羅箑清商，寸心低訴敘怨抑。映夢窗，零亂碧。待漲綠春深，落花香泛，料有斷紅流處，暗題相憶。歡酌。簷花細滴。送故人、粉黛重飾。漏侵瓊瑟。丁東敲斷，弄晴月白。怕一曲、霓裳未終，催去驂鳳翼。嘆謝客、猶未識。漫瘦卻東陽，燈前無夢到得。路隔重雲雁北。
江神子・江城子
作者：吳文英（宋）

長安門外小林丘。碧壺秋。浴輕鷗。不放啼紅，流水通宮溝。時有晴空雲過影，華鏡裡，翳魚遊。綺羅塵滿九衢頭。晚香樓。夕陽收。波面琴高，仙子駕黃虯。清磬數聲人定了，池上月，照虛舟。
江神子・江城子
作者：吳文英（宋）

一聲玉磬下星壇。步虛闌。露華寒。平曉阿香，油壁碾青鸞。應是老鱗眠不得，雲炮落，雨瓢翻。身閒猶耿寸心丹。炷爐煙。暗祈年。隨處蛙聲，鼓吹稻花田。秋水一池蓮葉晚，吟喜雨，拍闌干。
江神子・江城子
作者：吳文英（宋）

翠紗籠袖映紅霏。冷香飛。洗凝脂。睡足嬌多，還是夜深宜。翻怕迴廊花有影，移燭暗，放簾垂。尊前不按駐雲詞。料花枝。妒蛾眉。丁屬東風，莫送片紅飛。春重錦堂人盡醉，和曉月，帶花歸。
漁父詞・漁父
作者：周紫芝（宋）

花姑溪上鷺鷥灘。辜負漁竿二十年。無可載，不拋官。攜取全家去不難。
木蘭花・玉樓春
作者：莫將（宋）

一枝和露珍珠貫。月下回來尋幾遍。今朝忽見數枝開，未有十分如待伴。新妝不比徐妃面。雪豔冰姿寒欲顫。外邊多少掃春人，春信莫教容易斷。
木蘭花・玉樓春
作者：莫將（宋）

梅邊曉景清無比。林下詩人呵凍指。玉龍留住麝臍煙，銀漏滴殘龍腦水。晨光漸漸收寒氣。昨夜遺簪猶在地。好生折贈鏡中人，只恐綠窗慵未起。
木蘭花・玉樓春
作者：莫將（宋）

清姿自是生寒瘦。更在春前並臘後。誰教六出巧遮藏，爭似一番先透漏。謝娘莫把翻衣袖。無限瓊英飄玉甃。開時朵朵見天真，可柰碧溪和粉溜。
木蘭花・玉樓春
作者：莫將（宋）

寒梢雨裡愁無那。林下開時宜數過。夕陽恰似過清溪，一樹橫斜疏影臥。朱唇莫比桃花破。鬢嫋黃金花欲墮。剩看春雪滿空來，觸處是花尋那個。
木蘭花・玉樓春
作者：莫將（宋）

尋梅莫背東風路。路在花前知去處。真香破鼻驀然聞，試問幽叢知幾步。多情更被無寒助。萬物枯時神物護。一枝和雪倚闌干，昨夜初開春信度。
木蘭花・玉樓春
作者：莫將（宋）

暗香浮動黃昏後。更是月明如白晝。看來都坐玉壺冰，折贈徐妃丹桂手。賞酬風景無過酒。對影成三誰左右。勸君攜取董妖嬈，拱得醉翁香滿袖。
木蘭花・玉樓春
作者：莫將（宋）

花時人道多風雨。梅蕊都來無幾許。何須飄灑溼芳心，粉面琳琅如淚注。家童莫掃花陰土。留浥瓊林枝上露。莫教燕子早銜泥，徑裡餘香應滿戶。
木蘭花・玉樓春
作者：莫將（宋）

眼前欲盡情何限。風外南枝無一半。東君何事莫教開，及至如今都不管。高樓三弄休吹趲。一片驚人腸欲斷。杏花開後莫嫌衰，如豆青時君細看。
木蘭花・玉樓春
作者：莫將（宋）

前村雪裡雖然早。爭似橫斜開處好。直饒隔水是江南，也恐一枝春未到。延賓莫恨花陰小。見說芳林今古抱。集花瀟灑洞天深，永夜玉山應自到。
木蘭花・玉樓春
作者：莫將（宋）

少陵長被花為惱。況是梅花非草草。臨歧爭奈不吟詩，此度詩人宜可老。詩成莫惜尊罍倒。不醉花前花解笑。醒時分付兩三枝，酒後憶君清夢到。
獨腳令・憶王孫
作者：莫將（宋）

絳唇初點粉紅新。鳳鏡臨妝已逼真。苒苒釵頭香趁人。惜芳晨。玉骨冰姿別是春。
浣溪沙
作者：莫將（宋）

寶釧香裙上玉梯。雲重應恨翠樓低。愁同芳草兩萋萋。
浣溪沙
作者：莫將（宋）

歸夢悠揚見未真。繡衾恰有暗香薰。五更分得楚臺春。
念奴嬌
作者：邵博（宋）

天然瀟灑，盡人間、無物堪齊標格。只與姮娥為伴侶，方顯一家顏色。好是多情，一年一度，首作東君客。竹籬茅舍，典刑別是清白。惆悵玉杵無憑，藍橋人去，空鎖神仙宅。今日天涯憑馬上，忽見輕盈冰魄。恰似當年，溫柔鄉里，曉看新妝額。臨風三嗅，挽條不忍空摘。
聲聲慢
作者：趙佶（宋）

宮梅粉淡，岸柳金勻，皇州乍慶春回。鳳闕端門，棚山彩建蓬萊。沈沈洞天向晚，寶輿還、花滿鈞臺。輕煙裡，算誰將金蓮，陸地齊開。觸處聲歌鼎沸，香韉趁，雕輪隱隱輕雷。萬家簾幕，千步錦繡相挨。銀蟾皓月如晝，共乘歡、爭忍歸來。疏鍾斷，聽行歌、猶在禁街。
聲聲慢
作者：趙佶（宋）

欺寒衝暖，佔早爭春，江梅已破南枝。向晚陰凝，偏宜映月臨池。天然瑩肌秀骨，笑等閒、桃李芳菲。勞夢想，似玉人羞懶，弄粉妝遲。長記行歌聲斷，猶堪恨，無情塞管頻吹。寄遠丁寧，折贈隴首相思。前村夜來雪裡，殢東君、須索饒伊。爛漫也，算百花、猶自未知。
念奴嬌
作者：趙佶（宋）

雅懷素態，向閒中、天與風流標格。綠鎖窗前湘簟展，終日風清人寂。玉子聲乾，紋楸色淨，星點連還直。跳丸日月，算應局上銷得。全似落浦斜暉，寒鴉遊鷺，亂點沙汀磧。妙算神機，須通道，國手都無勍敵。玳席歡餘，芸堂香暖，贏取專良夕。桃園歸路，爛柯應笑凡客。
醉落魄・一斛珠
作者：趙佶（宋）

無言哽噎。看燈記得年時節。行行指月行行說。願月常圓，休要暫時缺。今年華市燈羅列。好燈爭柰人心別。人前不敢分明說。不忍抬頭，羞見舊時月。
探春令
作者：趙佶（宋）

簾旌微動，峭寒天氣，龍池冰泮。杏花笑吐香猶淺。又還是、春將半。清歌妙舞從頭按。等芳時開宴。記去年、對著東風，曾許不負鶯花願。
聒龍謠
作者：趙佶（宋）

紫闕苕嶢，紺宇邃深，望極絳河清淺。霜月流天，鎖穹隆光滿。水精宮、金鎖龍盤，玳瑁簾、玉鉤雲卷。動深思，秋籟蕭蕭，比人世、倍清燕。瑤階回。玉籤鳴，漸秘省引水，轆轤聲轉。雞人唱曉，促銅壺銀箭。拂晨光、宮柳煙微，蕩瑞色、御爐香散。從宸遊，前後爭趨，向金鑾殿。
臨江仙
作者：趙佶（宋）

過水穿山前去也，吟詩約句千餘。淮波寒重雨疏疏。煙籠灘上鷺，人買就船魚。古寺幽房權且住，夜深宿在僧居。夢魂驚起轉嗟吁。愁牽心上慮，和淚寫回書。
月上海棠
作者：趙佶（宋）

孟婆且與我、做些方便。
滿庭芳
作者：趙佶（宋）

寰宇清夷，元宵遊豫，為開臨御端門。暖風搖曳，香氣靄輕氛。十萬鉤陳燦錦，鈞臺外、羅綺繽紛。歡聲裡，燭龍銜耀，黼藻太平春。靈鰲，擎採岫，冰輪遠駕，初上祥雲。照萬宇嬉遊，一視同仁。更起維垣大第，通宵宴、調燮良臣。從茲慶，都俞庚載，千歲樂昌辰。
眼兒媚
作者：趙佶（宋）

玉京曾憶惜繁華。萬里帝王家。瓊林玉殿，朝喧弦管，暮列笙琶。花城人去今蕭索，春夢繞胡沙。家山何處，忍聽羌笛，吹徹梅花。
燕山亭
作者：趙佶（宋）

裁翦冰綃，打疊數重，冷淡燕脂勻注。新樣靚妝，豔溢香融，羞殺蕊珠宮女。易得凋零，更多少、無情風雨。愁苦。閒院落淒涼，幾番春暮。憑寄離恨重重，這雙燕，何曾會人言語。天遙地遠，萬水千山，知他故宮何處。怎不思量，除夢裡、有時會去。無據。和夢也、有時不做。
失調名
作者：趙佶（宋）

捲起珠簾。看是誰家妃子，收拾金奩。
金蓮繞鳳樓
作者：趙佶（宋）

絳燭朱籠相隨映。馳繡轂、塵清香襯。萬金光射龍軒瑩。繞端門、瑞雷輕振。元宵為開聖景。嚴敷坐、觀燈錫慶。帝家華英乘春興。搴珠簾、望堯瞻舜。
小重山
作者：趙佶（宋）

羅綺生香嬌上春。金蓮開陸海，豔都城。寶輿回望翠峰青。東風鼓，吹下半天星。萬井賀昇平。行歌花滿路，月隨人。龍樓一點玉燈明。簫韶遠，高宴在蓬瀛。
踏莎行
作者：侯彭老（宋）

十二封章，三千里路。當年走遍東西府。時人莫訝出都忙，官家送我歸鄉去。三詔出山，一言悟主。古人料得皆虛語。太平朝野總多歡，江湖幸有寬閒處。
水龍吟
作者：李綱（宋）

笑不知天命，明珠玉斗，漫撞令碎。
水龍吟
作者：李綱（宋）

漢家炎運中微，坐令閏位餘分據。南陽自有，真人膺歷，龍翔虎步。初起昆城，旋驅烏合，塊然當路。想莽軍百萬，旌旗千里，應道是、探囊取。豁達劉郎大度。對勍敵、安恬無懼。提兵夾擊，聲喧天壤，雷風藉助。虎豹哀嗥，戈鋋委地，一時休去。早復收舊物，掃清氛祲，作中興主。
念奴嬌
作者：李綱（宋）

茂陵仙客，算真是、天與雄才宏略。獵取天驕馳衛霍，如使鷹鸇驅雀。鏖戰皋蘭，犁庭龍磧，飲至行勳爵。中華疆盛，坐令夷狄衰弱。追想當日巡行，勒兵十萬騎，橫臨邊朔。親總貔貅談笑看，黠虜心驚膽落。寄語單于，兩君相見，何苦逃沙漠。英風如在，卓然千古高著。
喜遷鶯
作者：李綱（宋）

長江千里。限南北、雪浪雲濤無際。天險難逾，人謀克壯，索虜豈能吞噬。阿堅百萬南牧，倏忽長驅吾地。破強敵，在謝公處畫，從容頤指。奇偉。淝水上，八千戈甲，結陣當蛇豕。鞭弭周旋，旌旗麾動，坐卻北軍風靡。夜聞數聲鳴鶴，盡道王師將至。延晉祚，庇烝民，周雅何曾專美。
水龍吟
作者：李綱（宋）

古來夷狄難馴，射飛擇肉天驕子。唐家建國，北邊雄盛，無如頡利。萬馬崩騰，皂旗氈帳，遠臨清渭。向郊原馳突，憑陵倉卒，知戰守、難為計。須信君王神武。覘虜營、只從七騎。長弓大箭，據鞍詰問，單于非義。戈甲鮮明，旌麾光彩，六軍隨至。悵敵情震駭，魚循鼠伏，請堅盟誓。
念奴嬌
作者：李綱（宋）

晚唐姑息，有多少方鎮，飛揚跋扈。淮蔡雄藩聯四郡，千里公然旅拒。同惡相資，潛傷宰輔，誰敢分明語。媕婀群議，共雲旄節應付。於穆天子英明，不疑不貳處，登庸裴度。往督全師威令使，擒賊功名歸訴。半夜銜枚，滿城深雪，忽已亡懸瓠。明堂坐治，中興高映千古。
雨霖鈴
作者：李綱（宋）

蛾眉修綠。正君王恩寵，曼舞絲竹。華清賜浴瑤甃，五家會處，花盈山谷。百里遺簪墮珥，盡寶鈿珠玉。聽突騎、鼙鼓聲喧，寂寞霓裳羽衣曲。金輿還幸匆匆速。奈六軍不發人爭目。明眸皓齒難戀，腸斷處、繡囊猶馥。劍閣崢嶸，何況鈴聲，帶雨相續。謾留與、千古傷神，盡入生綃幅。
喜遷鶯
作者：李綱（宋）

邊城寒早。恣驕虜、遠牧甘泉豐草。鐵馬嘶風，氈裘凌雪，坐使一方雲擾。廟堂折衝無策，欲幸坤維江表。叱群議，賴寇公力挽，親行天討。縹緲。鑾輅動，霓旌龍旆，遙指澶淵道。日照金戈，雲隨黃傘，徑渡大河清曉。六軍萬姓呼舞，箭發敵酋難保。虜情懾，誓書來，從此年年修好。
減字木蘭花
作者：李綱（宋）

茫茫雲海。方丈蓬壺何處在。擬泛輕舟。一到金鰲背上游。瓊樓珠室。千歲蟠桃初結實。月冷風清。試倩雙成吸玉笙。
減字木蘭花
作者：李綱（宋）

龜臺金母。紺發芳容超敻古。絳節霓旌。青鳥傳言若可憑。瑤池龍宴。零落碧桃香片片。八駿西巡。更有何人繼後塵。
永遇樂
作者：李綱（宋）

秋色方濃，好天涼夜，風雨初霽。缺月如鉤，微雲半掩，的燦星河碎。爽來軒戶，涼生枕簟，夜永悄然無寐。起徘徊，憑欄凝佇，片時萬情千意。江湖倦客，年來衰病，坐嘆歲華空逝。往事成塵，新愁似鎖，誰是知心底。五陵蕭瑟，中原杳杳，但有滿襟清淚。燭蘭缸，呼童取酒，且圖徑醉。
望江南・憶江南
作者：李綱（宋）

歸去客，迂騎過江鄉。茅店雞聲寒逗月，板橋人跡曉凝霜。一望楚天長。春信早，山路野梅香。映水酒帘斜揚日，隔林漁艇靜鳴榔。杳杳下殘陽。
水調歌頭
作者：李綱（宋）

律呂自相召，韶頀不難諧。致君澤物，古來何世不須才。幸可山林高臥，袖手何妨閒處，醇酒醉朋儕。千里故人駕，不怕物情猜。秋夜永，更秉燭，且銜杯。五年離索，誰謂談笑豁幽懷。況我早衰多病，屏跡雲山深處，俗客不曾來。此日掃花徑，蓬戶為君開。
水調歌頭
作者：李綱（宋）

如意始身退，此事古難諧。中年醉飲，多病閒去正當才。長愛蘭亭公子，弋釣溪山娛適，甘旨及朋儕。衰疾臥江海，鷗鳥莫驚猜。酒初熟，招我友，共一杯。碧天雲卷，高掛明月照人懷。我醉欲眠君去，醉醒君如有意，依舊抱琴來。尚有一壺酒，當復為君開。
水調歌頭
作者：李綱（宋）

物我本虛幻，世事若俳諧。功名富貴，當得須是個般才。幸有山林雲水，造物端如有意，分付與吾儕。寄語舊猿鶴，不用苦相猜。醉中適，一杯盡，復一杯。坐間有客，超詣言笑可忘懷。況是清風明月，如會幽人高意，千里自飛來。共笑陶彭澤，空對菊花開。
念奴嬌
作者：李綱（宋）

暮雲四卷，淡星河、天影茫茫垂碧。皓月浮空，人盡道，端的清圓如璧。丹桂扶疏，銀蟾依約，千古佳今夕。寒光委照，有人獨坐秋色。悵念老子平生，粗令婚嫁了，超然閒適。誤縛簪纓遭世故，空有當時胸臆。苒苒流年，春鴻秋燕，來往終何益。雲山深處，這回真是休息。
感皇恩
作者：李綱（宋）

九日菊花遲，茱萸卻早。嫩蕊濃香自妍好。一簪華髮，只恐西風吹帽。細看還遍插，人忘老。千古此時，清歡多少。鐵馬臺空但荒草。旅愁如海，須把金尊銷了。暮天秋影碧，雲如掃。
漁家傲
作者：李綱（宋）

木落霜清秋色霽。菊苞漸吐金英碎。佳節不隨東去水。誰得會。黃花開日重陽至。三徑舊栽煙水外。故園凝望空流淚。香色向人如有意。挼落蕊。金尊滿滿從教醉。
水調歌頭
作者：李綱（宋）

秋杪暑方退，清若玉壺冰。高樓對月，天上宮殿不曾扃。散下悽然風露，影照江山如晝，渾覺俗緣輕。弋者欲何慕，鴻羽正冥冥。世間法，唯此事，最堪憑。太虛心量，聊假梨棗制頹齡。但使心安身健，靜看草根泉際，吟蚓與飛螢。一坐小千劫，無念契無生。
江城子
作者：李綱（宋）

老饕嗜酒若鴟夷。揀珠璣。自蒸炊。篘盡雲腴，浮蟻在瑤卮。有客相過同一醉，無客至，獨中之。麴生風味有誰知。豁心脾。展愁眉。玉頰紅潮，還似少年時。醉倒不知天地大，渾忘卻，是和非。
江城子
作者：李綱（宋）

客中重九共登高。逼煙霄。見秋毫。雲湧群山，山外海翻濤。回首中原何處是，天似幕，碧周遭。茱萸蕊綻菊方苞。左傾醪。右持螯。莫把閒愁，空使寸心勞。會取八荒皆我室，隨節物，且遊遨。
感皇恩
作者：李綱（宋）

西閣夜初寒，爐煙輕嫋。竹枕綢衾素屏小。片時清夢，又被木魚驚覺。半窗殘月影，天將曉。幻境去來，膠膠擾擾。追想平生髮孤笑。壯懷消散，盡付敗荷衰草。箇中還得趣，從他老。
望江南・憶江南
作者：李綱（宋）

新閣就，向日借清光。廣廈生風非我志，小窗容膝正相當。聊此傲羲皇。狨尾拂，高掛木繩床。老病維摩誰問疾，散花天女為焚香。恰好細商量。
望江南・憶江南
作者：李綱（宋）

新酒熟，雲液滿香篘。溜溜清聲歸小甕，溫溫玉色照瓷甌。飲興浩難收。嘉客至，一酌散千憂。顧我老方齊物論，與君同作醉鄉遊。萬事總休休。
望江南・憶江南
作者：李綱（宋）

新雨足，一夜滿南塘。粳稻向成初吐秀，芰荷雖敗尚餘香。爽氣入軒窗。澄霽後，遠岫更青蒼。兩部蛙聲鳴鼓吹，一天星月浸光芒。秋色陡淒涼。
望江南・憶江南
作者：李綱（宋）

新月出，清影尚蒼茫。學扇欲生青海上，如鉤先掛碧霄傍。星斗煥文章。林下客，把酒挹孤光。斟酌嫦娥憐我老，故窺書幌照人床。此意自難忘。
江城子
作者：李綱（宋）

琉璃滑處玉花飛。濺珠璣。噴霏微。誰遣銀河，一派九天垂。昨夜白虹來澗飲，留不去，許多時。幽人獨坐石嶔崎。賞清奇。濯漣漪。不怕深沈，潭底有蛟螭。澒洞但聞金石奏，猿鳥樂，共忘歸。
減字木蘭花
作者：李綱（宋）

華清賜浴。寶甕溫泉澆膩玉。笑靨開時。一騎紅塵獻荔枝。明珠乍剖。自擘輕紅香滿手。錦襪羅囊。猶瘞當年驛路旁。
減字木蘭花
作者：李綱（宋）

仙姝麗絕。被服紅綃膚玉雪。火齊堆盤。常得楊妃帶笑看。勞生重馬。遠貢長為千古話。林下甘芳。卻準幽人饜飫嘗。
醜奴兒・採桑子
作者：李綱（宋）

幽芳不為春光發，直待秋風。直待秋風。香比餘花分外濃。步搖金翠人如玉，吹動瓏璁。吹動瓏璁。恰似瑤臺月下逢。
醜奴兒・採桑子
作者：李綱（宋）

枝頭萬點妝金蕊，十里清香。十里清香。解引幽人雅思長。玉壺貯水花難老，淨幾明窗。淨幾明窗。褪下殘英蔌蔌黃。
江城子
作者：李綱（宋）

去年九日在衡陽。滿林霜。俯瀟湘。回雁峰頭，依約雁南翔。遙想茱萸方遍插，唯少我，一枝香。今年佳節幸相將。陟層岡。舉華觴。地暖風和，猶未菊開黃。此會明年知健否，判酩酊，醉秋光。
水調歌頭
作者：李綱（宋）

太白乃吾祖，逸氣薄青雲。開元有道，聊復乘興一來賓。天子呼來方醉，灑面清泉微醒，餘吐試龍巾。詞翰不加點，歌闋滿宮春。筆風雨，心錦繡，極清新。大兒中令，神契兼有坐忘人。不識將軍高貴，醉裡指汙吾足，乃敢尚衣嗔。千載已仙去，圖象聳風神。
水龍吟
作者：李綱（宋）

際天雲海無涯，徑從一葉舟中渡。天容海色，浪平風穩，何嘗有颶。鱗甲千山，笙鏞群籟，了無遮護。笑讀君佳闋，追尋往事，須通道、忘來去。聞說釣鯨公子，為才名、鶚書交舉。高懷澹泊，柏臺蘭省，留連莫住。萬里閩山，不從海道，寄聲何處。悵七年契闊，無因握手，與開懷語。
水龍吟
作者：李綱（宋）

莫春清淑之初，賞心最樂惟修禊。蘭亭序飲，泛觴流詠，蕭然適意。舊弼宗英，文章賢牧，肯臨坰外。向碧山深處，尋花問柳，有佳氣、隨旌旆。寥落幽人寓止。惜僧園、繚雲縈水。栽花種竹，鑿池開徑，淵明豈愧。美景良辰，玉顏方老，欲留何計。對殘紅嫩綠，開懷笑時，且須同醉。
水調歌頭
作者：李綱（宋）

花徑不曾掃，蓬戶為君開。元戎小隊，清曉佳客與同來。我為衰遲多病，且恁澆花藝藥，隨分葺池臺。多謝故人意，迂訪白雲隈。暮春月，修禊事，會蘭齋。一觴一詠，何愧當日暢幽懷。況是茂林修竹，映帶清流湍激，山色碧崔嵬。勿復嘆陳跡，且為醉金盃。
江城子
作者：李綱（宋）

武夷山裡一溪橫。晚風清。斷霞明。行至晞真、館下月華生。仙蹟靈蹤知幾許，雲縹緲，石崢嶸。羽人同載小舟輕。玉壺傾。薦芳馨。酣飲高歌，時作步虛聲。一夢遊仙非偶爾，回棹遠，翠煙凝。
江城子
作者：李綱（宋）

春來江上打頭風。吼層空。卷飛蓬。多少雲濤，雪浪暮江中。早是客情多感慨，煙漠漠，雨濛濛。梁溪只在太湖東。長兒童。學龐翁。誰信家書，三月不曾通。見說浙河金鼓震，何日到，羨歸鴻。
江城子
作者：李綱（宋）

曉來江口轉南風。靜煙空。整雲蓬。滿眼高帆，隱映畫圖中。嘔軋數聲離岸櫓，雲暗淡，雪溟濛。扁舟歸去五湖東。狎樵童。侶漁翁。不管人間，榮辱與窮通。試作五噫歌漢室，從隱遁，作梁鴻。
望江南・憶江南
作者：李綱（宋）

徵騎遠，千里別沙陽。泛碧齋傍凝翠閣，悽雲寺裡印心堂。回首意茫茫。分水嶺，煙雨正淒涼。南望甌閩連海嶠，北歸吳越過江鄉。極目暮雲長。
望江南・憶江南
作者：李綱（宋）

雲嶺水，南北自分流。觸目瀾翻飛雪浪，赴溪盤屈轉瓊鉤。嗚咽不勝愁。歸去客，徵騎遠閩州。路入江南春信未，日行北陸冷光浮。還攬舊貂裘。
望江南・憶江南
作者：李綱（宋）

雲棹遠，南浦綠波春。日暖風和初解凍，餌香竿嫋好垂綸。一釣得金鱗。風乍起，吹皺碧淵淪。紅膾斫來龍更美，白醪酤得旨兼醇。一醉武陵人。
望江南・憶江南
作者：李綱（宋）

清晝永，幽致夏來多。遠岸參差風揚柳，平湖清淺露翻荷。移棹釣煙波。涼一霎，飛雨灑輕蓑。滿眼生涯千傾浪，放懷樂事一聲歌。不醉欲如何。
望江南・憶江南
作者：李綱（宋）

煙艇穩，浦漵正清秋。風細波平宜進楫，月明江靜好沈鉤。橫笛起汀洲。鱸鱖美，新釀蟻醅浮。休問六朝興廢事，白蘋紅蓼正凝愁。千古一漁舟。
望江南・憶江南
作者：李綱（宋）

江上雪，獨立釣漁翁。箬笠但聞冰散響，蓑衣時振玉花空。圖畫若為工。雲水暮，歸去遠煙中。茅舍竹籬依小嶼，縮鯿圓鯽入輕籠。歡笑有兒童。
六麼令
作者：李綱（宋）

長江千里，煙澹水雲闊。歌沈玉樹，古寺空有疏鍾發。六代興亡如夢，苒苒驚時月。兵戈凌滅。豪華銷盡，幾見銀蟾自圓缺。潮落潮生波渺，江樹森如發。誰念遷客歸來，老大傷名節。縱使歲寒途遠，此志應難奪。高樓誰設。倚闌凝望，獨立漁翁滿江雪。
喜遷鶯
作者：李綱（宋）

江天霜曉。對萬頃雪浪，雲濤彌渺。遠岫參差，煙樹微茫，閱盡往來人老。淺沙別浦極望，滿目餘霞殘照。暮雲斂，放一輪明月，窺人懷抱。杳杳。千里恨，玉人一別，夢斷無音耗。手拈江梅，枝頭春信，欲寄算應難到。畫船片帆浮碧，更值風高波浩。幾時得向尊前，銷卻許多煩惱。
喜遷鶯
作者：李綱（宋）

邊城寒早。對漠漠暮秋，霜風煙草。戰□長閒，刁斗無聲，空使荷戈人老。隴頭立馬極目，萬里長城古道。感懷處，問仲宣雲樂，從軍多少。縹緲。雲嶺外，夕烽一點，塞上傳光小。玉帳尊罍，青油談笑，肯把壯懷銷了。畫樓數聲殘角，吹徹梅花霜曉。願歲歲靜煙塵，羌虜常修鄰好。
一翦梅
作者：李綱（宋）

數點梅花玉雪嬌。煙水籬邊，半嫋青梢。橫斜疏影月黃昏，誰使天香，暗淡飄飄。半醉佳人酒未消。寶髻偏時，插更斜嫋。尊前還唱早梅詞，瓊醑何如，□□□□。
玉蝴蝶
作者：李綱（宋）

萬古秣陵江國，艤舟煙岸，千里雲林。故壘高樓，凝望遠水遙岑。景陽鍾、那聞舊響，玉樹唱、空有餘音。感春心。六朝遺事，蕭索難尋。甘泉法從弟兄芝玉，顧我情深。契闊相思，豈知今日共登臨。對尊俎、休辭痛飲，傷志節、須且高吟。柳搖金。斷霞輕靄，殘照西沈。
水龍吟
作者：李綱（宋）

晚春天氣融和，乍驚密雪煙空墜。因風飄蕩，千門萬戶，牽情惹思。青眼初開，翠眉才展，小園長閉。又誰知化作，瓊花玉屑，共榆莢、漫天起。深院美人慵困，亂雲鬟、盡從妝綴。小廊回處，氍毹重疊，輕拈卻碎。飛入樓臺，舞穿簾幕，總歸流水。悵青春又過，年年此恨，滿東風淚。
滿庭芳
作者：李綱（宋）

何時得，恩來日下，蓑笠老江湖。
西江月
作者：李綱（宋）

意態何如涎涎，輕盈只恐飛飛。華堂偏傍主人棲。好與安巢穩戲。攬斷樓中風月，且看掌上腰支。謫仙詞賦少陵詩。萬語千言總記。
蘇武令
作者：李綱（宋）

塞上風高，漁陽秋早。惆悵翠華音杳。驛使空馳，徵鴻歸盡，不寄雙龍消耗。唸白衣、金殿除恩，歸黃閣、未成圖報。誰信我、致主丹衷，傷時多故，未作救民方召。調鼎為霖，登壇作將，燕然即須平掃。擁精兵十萬，橫行沙漠，奉迎天表。
感皇恩
作者：胡舜陟（宋）

乞得夢中身，歸棲雲水。始覺精神自家底。峭帆輕棹，時與白鷗遊戲。畏途都不管，風波起。光景如梭，人生浮脆。百歲何妨盡沈醉。臥龍多事，謾說三分奇計。算來爭似我，長昏睡。
漁家傲
作者：胡舜陟（宋）

幾日北風江海立。千車萬馬鏖聲急。短棹峭寒欺酒力。飛雨息。瓊花細細穿窗隙。我本綠蓑青箬笠。浮家泛宅煙波逸。渚鷺沙鷗多舊識。行未得。高歌與爾相尋覓。
減字木蘭花
作者：李祁（宋）

梨花院宇。澹月傾雲初過雨。一枝輕寒。夢入西瑤小道山。花深人靜。簾鎖御香清晝永。紅藥闌干。玉案春風窈窕間。
點絳唇
作者：李祁（宋）

樓下清歌，水流歌斷春風暮。夢雲煙樹。依約江南路。碧水黃沙，夢到尋梅處。花無數。問花無語。明月隨人去。
青玉案
作者：李祁（宋）

綠瑣窗紗明月透。正清夢、鶯啼柳。碧井銀瓶鳴玉甃。翔鸞妝樣，粲花衫繡。分付春風手。喜入秋波嬌欲溜。脈脈青山兩眉秀。玉枕春寒郎知否。歸來留取，御香襟袖。同飲酴醿酒。
鵲橋仙
作者：李祁（宋）

春陰淡淡，春波渺渺，簾卷花稍香霧。小舟誰在落梅村，正夢繞、清溪煙雨。碧山學士，雲房嬌小，須要五湖同去。桃花流水鱖魚肥，恰趁得、江天佳處。
阮郎歸
作者：李祁（宋）

校書學士小蓬山。新參玉筍班。買花歸去五湖間。浣花龍尾灣。
南歌子
作者：李祁（宋）

嫋嫋秋風起，蕭蕭敗葉聲。岳陽樓上聽哀箏。樓下淒涼江月、為誰明。霧雨沈雲夢，煙波渺洞庭。可憐無處問湘靈。只有無情江水、繞孤城。
醉桃源・阮郎歸
作者：李祁（宋）

春風碧水滿郎湖。水清梅影疏。渡江桃葉酒家壚。髻鬟雲樣梳。吹玉蕊，飲瓊腴。不須紅袖扶。少年隨意數花須。老來心已無。
朝中措
作者：李祁（宋）

郎官湖上探春回。初見照江梅。過盡竹溪流水，無人知道花開。佳人何處，江南夢遠，殊未歸來。喚取小叢教看，隔江煙雨樓臺。
西江月
作者：李祁（宋）

拾翠亭前水滿，郎官湖上春回。儀龍新碾試瓊杯。更見春江有味。拄杖行穿翠篠，吹花醉繞江梅。故園心事老相催。此意陶潛能會。
西江月
作者：李祁（宋）

雲觀三山清露，長生萬鬣青松。瓊璈珠珥下秋空。一笑滿天鸞鳳。霧鬢新梳紺綠，霞衣舊佩柔紅。更邀豪俊馭南風。此意平生飛動。
如夢令
作者：李祁（宋）

春水湖塘深處。竹暗沙洲無路。閒伴落花來，卻信東風歸去。且住。且住。細看兩山煙雨。
如夢令
作者：李祁（宋）

不見玉人清曉。長嘯一聲雲杪。碧水滿闌塘，竹外一枝風嫋。奇妙。奇妙。半夜山空月皎。
水龍吟
作者：李祁（宋）

碧山橫繞清湖，茂林秀麓波光裡。南宮老大，西洲漂盪，危亭重倚。雨步雲行，餌風飲霧，平生遊戲。笑此中空洞，都無一物，有神妙、浩然氣。掃盡雲南夢北，看三江五湖秋水。狂歌兩解，清尊一舉，超然千里。江漢蒼茫，故人何處，山川良是。待白蘋露下，青天月上，約騎鯨起。
浪淘沙
作者：李祁（宋）

拍手趁西風。驚起乖龍。青山綠水古今同。唯有一輪山上月，長照江中。一點落金鐘。渾似虛空。道人不住有云峰。但是人家清酒甕，行處相逢。
如夢令
作者：葉祖義（宋）

如夢。如夢。和尚出門相送。
失調名
作者：左譽（宋）

無所事，盈盈秋水，淡淡春山。
失調名
作者：左譽（宋）

一段離愁堪畫處，橫風斜雨搖衰柳。
失調名
作者：左譽（宋）

帷雲剪水，滴粉搓酥。
洞仙歌
作者：呂直夫（宋）

徵鞍帶月，濃露沾襟袖。馬上輕衫峭寒透。望翠峰深淺，憶著眉兒，腰枝嫋，忍看風前細柳。別時頻囑付，早寄書來，能趁清明到家否。這言語，便夢裡、也在心頭，重相見、不知伊瘦我瘦。縱百卉千花已離披，也趁鎝、酴醿牡丹時候。
婆羅門引
作者：楊景（宋）

帳雲暮卷，漏聲不到小簾櫳。銀漢夜洗晴空。皓月堂軒高掛，秋入廣寒宮。正金波不動，桂影玲瓏。佳人未逢。悵此夕、與誰同。對酒當歌，追念霜滿愁紅。南樓何處，愁人在、橫笛一聲中。凝望眼、立盡西風。
西江月
作者：範智聞（宋）

紫素全如玉琢，清音不假金妝。海沈時許試芬芳。彷彿雲飛仙掌。煙縷不愁悽斷，寶釵還與商量。佳人特特為翻香。圖得氤氳重上。
好事近
作者：蔣元龍（宋）

葉暗乳鴉啼，風定老紅猶落。蝴蝶不隨春去，入薰風池閣。休歌金縷勸金卮，酒病煞如昨。簾卷日長人靜，任楊花飄泊。
阮郎歸
作者：蔣元龍（宋）

小池芳草綠初勻。柳寒眉尚顰。東風吹雨細於塵。一庭花臉皴。鶯共蝶，怨還嗔。眼前無好春。這般天氣煞愁人。人愁旋旋新。
烏夜啼
作者：蔣元龍（宋）

小桃落盡殘紅。夜來風。又是一番春事、不從容。翠屏掩。芳信斷。轉愁濃。可惜日長閒暇、小簾櫳。
綠頭鴨・多麗
作者：周格非（宋）

隴頭泉，未到隴下輕分。一聲聲、淒涼嗚咽，豈堪側耳重聞。細思量、那時攜手，畫樓高、簾幕黃昏。月不長圓，雲多輕散，天應偏妒有情人。自別後、小窗幽院，無處不消魂。羅衣上，殘妝未減，猶帶啼痕。自一從、瓶沈簪折，杳知欲見無因。也渾疑、事如春夢，又只愁、人是朝雲。破境分來，朱弦斷後，不堪獨自對芳樽。試與問，多才誰更，匹配得文君。須知道，東陽瘦損，不為傷春。
西江月
作者：程鄰（宋）

階下寶鞍羅帕，門前絳蠟紗籠。留連佳客悵匆匆。賴有新團小鳳。瓊碎黃金碾裡，乳浮紫玉甌中。歸來襲襲袖生風。齒頰餘甘入夢。
宴清都
作者：何籀（宋）

細草沿階軟。遲日薄，蕙風輕藹微暖。春工靳惜，桃紅尚小，柳芽猶短。羅幃繡幕高卷。又早是、歌慵笑懶。憑畫樓，那更天遠，山遠，水遠，人遠。堪嘆。傅粉疏狂，竊香俊雅，無計拘管。青絲絆馬，紅巾寄淚，甚處迷戀。無言淚珠零亂。翠袖滴、重重漬遍。故要知、別後思量。歸時覷見。
燭影搖紅
作者：廖世美（宋）

靄靄春空，畫樓森聳凌雲渚。紫薇登覽最關情，絕妙誇能賦。惆悵相思遲暮。記當日、朱闌共語。塞鴻難問，岸柳何窮，別愁紛絮。催促年光，舊來流水知何處。斷腸何必更殘陽，極目傷平楚。晚霽波聲帶雨。悄無人、舟橫野渡。數峰江上，芳草天涯，參差煙樹。
好事近
作者：廖世美（宋）

落日水熔金，天淡暮煙凝碧。樓上誰家紅袖，靠闌干無力。鴛鴦相對浴紅衣，短棹弄長笛。驚起一雙飛去，聽波聲拍拍。
菩薩蠻
作者：李元卓（宋）

一枝絳蠟香梅軟。宜春小勝玲瓏剪。拂曉上瑤釵。春從鬢底來。菱花頻自照。粉面驚春早。淡拂曉山眉。為誰今日宜。
人嬌
作者：張方仲（宋）

多少胭脂，勻成點就。千枝亂、攢紅堆繡。花無長好，更光陰去驟。對景憶良朋，故應招手。曾說年時，花間把酒。任淋浪、春衫溼透。文園今病，問遠能來否。卻道有酴醿、牡丹時候。
透碧霄
作者：查（宋）

艤蘭舟。十分端是載離愁。練波送遠，屏山遮斷，此去難留。相從爭奈，心期久要，屢更霜秋。嘆人生、杳似萍浮。又翻成輕別，都將深恨，付與東流。想斜陽影裡，寒煙明處，雙槳去悠悠。愛渚梅、幽香動，須採掇、倩纖柔。豔歌粲發，誰傳餘韻，來說仙遊。念故人、留此遐洲。但春風老後，秋月圓時，獨倚西樓。
卜算子
作者：李敦詩（宋）

南北利名人，常恨家居少。每到春時聽子規，無不傷懷抱。好去向長安，細與公卿道。待得功成名遂時，不似歸來早。
憶真妃・相見歡
作者：康仲伯（宋）

匆匆一望關河。聽離歌。艇子急催雙槳、下清波。淋浪醉。闌干淚。奈情何。明日畫橋西畔、暮雲多。
昭君怨
作者：程過（宋）

試問愁來何處。門外山無重數。芳草不知人。翠連雲。欲看不忍重看。心事只堪腸斷。腸斷宿孤村。雨昏昏。
滿江紅
作者：程過（宋）

春欲來時，長是與、江梅花約。又還向、竹林疏處，一枝開卻。對酒漸驚身老大，看花應念人離索。但十分、沈醉祝東君，長如昨。芳草渡，孤舟泊。山斂黛，天垂幕。黯銷魂、無奈暮雲殘角。便好折來和雪戴，莫教酒醒隨風落。待殷勤、留此記相思，誰堪託。
浣溪沙
作者：曾（宋）

別樣清芬撲鼻來。秋香過後卻追回。博山輕霧鎖崔嵬。珍重薌林三昧手，不教一日不花開。暗中錯認是江梅。
調笑令
作者：曾（宋）

佳友。金英輳。陶令籬邊常宿留。秋風一夜摧枯朽。獨豔重陽時候。剩收芳蕊浮卮酒。薦酒先生眉壽。
調笑・調笑令
作者：曾（宋）

清友。群芳右。萬縞紛披茲獨秀。天寒月薄黃昏後。縞袂亭亭招手。故山千樹連雲岫。借問如今安否。
調笑・調笑令
作者：曾（宋）

淨友。如妝就。折得清香來滿手。一溪湛湛無塵垢。白羽輕搖晴晝。遠公保社今何有。悵望東林搔首。
調笑・調笑令
作者：曾（宋）

玉友。平生舊。相與忘形偏耐久。醉鄉徑到無何有。莫問區區升斗。人生一笑難開口。為報速宜相就。
調笑・調笑令
作者：曾（宋）

花好。被花惱。庭下嫣然如巧笑。曾教健步移根到。各是一般奇妙。賞心樂事知多少。亂插繁華晴昊。
調笑・調笑令
作者：曾（宋）

酒美。直無比。小甕新醅浮玉蟻。空傳烏氏並程氏。不數雲安曲米。十花更互來相對。常伴先生沈醉。
臨江仙
作者：曾（宋）

子後寅前東向坐，冥心琢齒鳴鼉。託天回顧眼光摩。張弓仍踏弩，升降轆轤多。三度朝元九度轉，背摩雙擺扳弩。虎龍交際咽元和。浴身挑甲罷，便可躡煙蘿。
念奴嬌
作者：張綱（宋）

論思厭久，動蓴鱸清興，輕辭丹極。佩玉腰金歸故里，光照湖山秋色。八座儀刑，九重尊寵，才大今詞伯。漢家豪俊，一時誰是勍敵。三徑舊日家聲，華堂深穩處，頻開瑤席。春在壺中真自有，一境珠宮仙掖。譚程揮風，罰籌如蝟，數因尊前客。故應元放，舉杯狂醉輕擲。
念奴嬌
作者：張綱（宋）

多情宋玉，值西風搖落，悲秋時節。賴有幽芳深解意，的皪枝頭爭發。欲語含羞，斂容微笑，心事如何說。暗香時度，捲簾留伴霜月。誰為賦寫仙姿，揮毫落紙，有尊前詞客。獨倚闌干須通道，消得孤吟愁絕。補闕騷經，拾遺香傳，頓許居前列。品題多謝，一枝當為君折。
青門飲
作者：張綱（宋）

疏柳飄零，暮鴉寒集，都門送客，斜陽影裡。野色沈沈，翠微隱隱，遙指故鄉雲外。聚久交情厚，對西風、爭忍分袂。飲散賓朋，畫船去也，平蕪千里。因記。小軒無寐。觀夜月憑闌，共論深契。絳帳清閒，杏壇優暇，當念宴遊同醉。南北煙波遠，願無忘、音書頻寄。未知名宦拘人，異日相逢何地。
驀山溪
作者：張綱（宋）

小窗開宴，草草杯盤具。歡喜走兒童，慶生朝、一年一度。風光好處，恰是小春時，香泛泛，酒醺醺，一曲歌金縷。吾今已醉，解作醒時語。千里念重親，望家山、雲天盡處。深深發願，只願早休官，居顏巷，戲萊衣，歲歲長歡聚。
臨江仙
作者：張綱（宋）

綠蟻浮觴香泛泛，黃花共薦芳辰。清霜天宇淨無塵。登高宜有賦，拈筆戲成文。可奈園林搖落盡，悲秋意與誰論。眼中相識幾番新。龍山高會處，落帽定何人。
臨江仙
作者：張綱（宋）

追想京都全盛日，蓬弧初記生時。朝來朱紱照庭闈。誰知衰謝老，還有寧馨兒。休記藍田生美玉，舉杯聽取歌詞。年方強仕未應遲。高風輕借便，一鶚看橫飛。
滿庭芳
作者：張綱（宋）

十月風光，小春時候，宴堂初啟朱筵。博山雲潤，風細嫋晴煙。坐有文章公子，爭吟唱、詩滿花箋。簾帷裡，時聞笑語，今日間生賢。郎潛。雖未貴，虛名自有，清議推先。更那堪、高堂重慶兼全。佔取人間樂事，何必羨、玉帶貂蟬。飛觴處，深深更祝，龜鶴永齊年。
滿庭芳
作者：張綱（宋）

風軋雲低，寒催臘近，畫堂和氣先春。玳筵處啟，佳會慶生辰。漏轉高張寶炬，重簾邃、深炷爐薰。歡聲裡，清歌閒發，一曲繞樑塵。慈闈，春不老，山河象服，恩被絲綸。占人間榮貴，蘭玉詵詵。便好金尊盡醉，殷勤勸、須滿十分。深深願，斑衣拜舞，千歲奉靈椿。
萬年歡
作者：張綱（宋）

歲晚寒凝，正冥舒四葉，梅吐孤芳。慶誕佳辰，開筵盛集萱堂。合坐春回錦繡，捲簾處、花簇笙簧。除樂禁、初許聞韶，應時歡宴何妨。人言富貴最好，算有誰能兼，福壽康強。自是仙姿，天教佔取恩光。百和重添寶炬，十分勸、頻舉瑤觴。仍教畫、家慶新圖，要看蘭桂成行。
浣溪沙
作者：張綱（宋）

羅綺爭春擁畫堂。翠帷深處按笙簧。寶奩頻炷鬱沈香。海上蟠桃元未老，月中仙桂看餘芳。何須龜鶴頌年長。
浣溪沙
作者：張綱（宋）

臘日銀罌翠管新。潘輿迎臘慶生辰。捲簾花簇錦堂春。百和寶薰籠瑞霧，一聲珠唱駐行雲。流霞深勸莫辭頻。
浣溪沙
作者：張綱（宋）

象服華年兩鬢青。喜逢生日是嘉平。何妨開宴雪初晴。酒勸十分金鑿落，舞催三疊玉娉婷。滿堂歡笑祝椿齡。
浣溪沙
作者：張綱（宋）

過隙光陰還自催。生朝又送一年來。宴堂深處強追陪。眼眩豈堪花裡笑，眉攢聊向酒邊開。與君同醉莫辭杯。
點絳唇
作者：張綱（宋）

飛雪初晴，曉來佳氣生庭戶。寶薰籠霧。簾幕香風度。鶴髮龜齡，堂上潘輿駐。花深處。緩歌金縷。莫借杯頻舉。
點絳唇
作者：張綱（宋）

羅幕重重，畫堂迎臘和風轉。玳筵高展。知是群仙宴。銀鴨香浮，紅袖翻歌扇。金盃勸。深深祝願。爭把蟠桃獻。
江城子
作者：張綱（宋）

寶津樓下柳陰重。畫橋東。戲魚龍。聞喜當時，開宴盛儀容。遙想新年尋故事，扶醉帽，夕陽中。可憐衰鬢颯霜叢。借酡紅。遣愁濃。夢入長安，驚起送飛鴻。直下青冥休避路，九萬里，看摶風。
綠頭鴨・多麗
作者：張綱（宋）

斂晴煙。桂花如水輕寒。宴中秋、朋簪來會，滿筵綠鬢朱顏。罄尊罍、興吞海量，妙歌吹、聲徹雲端。獨念衰殘，強陪歡笑，恍然感舊覺悲酸。功名志，黃梁曉夢，老去奈何天。休追悔，天應教人，贏取身閒。想姮娥、情郎如舊，也須知我貪歡。奈潘鬢、霜蓬漸滿，況沈腰、革帶頻寬。月有重圓，人誰長健，一回相見一回難。王夫子，看君風度，何不早彈冠。莫學我，年年對月，扶病江干。
綠頭鴨・多麗
作者：張綱（宋）

愛家山。坐來心與雲閒。念平生、功名有志，暮年多病知難。眷簪纓、未容引去，奈猿鶴、久已催還。松菊關情，蓴鱸引興，昔人高韻照塵寰。細追想，山林鍾鼎，從古罕兼全。歸來好，皇恩賜可，拂袖欣然。望西清、猶叨法從，夢魂寧隔臺躔。蒔七松、便為小隱，開三徑、且樂餘年。賓友相過，雞豚為具，從容聊作飲中仙。君試聽，陽春佳闋，今日恰新傳。休辭酒，從教醉舞，踏碎花氈。
感皇恩
作者：張綱（宋）

解組盛明時，角巾東路。家在深村更深處。掃開三徑，坐看一川煙雨。故山休笑我，來何暮。苦貪富貴，多憂多慮。百歲光陰能幾許。醉鄉日月，莫問人間寒暑。興來隨短棹，過南浦。
朝中措
作者：張綱（宋）

年時生日宴高堂。歡笑擁爐香。今日山前停棹，也須隨分飛觴。東陽太守，攜家遠去，方溯桐江。把酒祝君長健，相隨歸老吾鄉。
朝中措
作者：張綱（宋）

前年初對大明宮。寒律轉春風。幾度相關歸夢，催成兩鬢霜蓬。山州歲晚，還逢令節，空記前蹤。莫遣酒兵相向，愁城生怕頻攻。
朝中措
作者：張綱（宋）

休驚初臘凍全消。旬日是春朝。梅吐芳心半笑，柳含青眼相撩。風光如許，那知太守，老去無聊。乘興方思把盞，歸心已逐輕橈。
鳳棲梧・蝶戀花
作者：張綱（宋）

五日小春休屈指。花發西軒，早已傳春意。應為高堂催燕喜。一枝得得來呈瑞。綺席初開雲幕邃。蘭蕙騰芳，人在蓬壺裡。壽酒滿斟那惜醉。錦囊行拜恩封貴。
鳳棲梧・蝶戀花
作者：張綱（宋）

雨洗軒庭迎晚照。黃菊才芳，未覺秋光老。怪底烘堂添語笑。姮娥此夜來蓬島。獻壽新詞誰解道。滿眼兒孫，著語皆爭巧。瀲灩金盃休惜釂。追歡不怕霜天曉。
鳳棲梧・蝶戀花
作者：張綱（宋）

風動飛霙迎曉霽。銀海光浮，宴啟群仙會。騎省流芳誰可繼。尊前看取連枝貴。華髮衰翁羞晚歲。未報皇恩，尚忝專城寄。酒入愁腸應易醉。已拚一醉酬君意。
鳳棲梧・蝶戀花
作者：張綱（宋）

老去光陰驚掣電。生長元豐，試數今誰健。多謝天公憐歲晚。清時乞得身閒散。憶昔生朝叨睿眷。臺饋頒恩，內酒當筵勸。今日衰殘歡意鮮。舉杯目斷堯天遠。
鳳棲梧・蝶戀花
作者：張綱（宋）

緩帶垂紅雙侍女。綵鳳銜來，秀色生庭戶。轉蕙光風香暗度。回眸綽約神仙侶。寡和清歌聲激楚。夜飲厭厭，勸我杯頻舉。只恐酒闌催暮雨。憑誰約斷陽臺路。
好事近
作者：張綱（宋）

梅柳約東風，迎臘暗傳訊息。粉面翠眉偷笑，似欣逢佳客。晚來歌管破餘寒，沈煙嫋輕碧。老去不禁卮酒，奈尊前春色。
菩薩蠻
作者：張綱（宋）

重簾卷盡樓臺日。華燈萬點歡聲入。老病莫憑闌。一城星斗寒。豔妝翻舞雪。目眩紅生纈。不是故無情。羞君雙鬢青。
菩薩蠻
作者：張綱（宋）

南山只與溪橋隔。年來厭著尋山屐。臥對曲屏風。淡煙疏雨中。功成投老去。拚作林塘主。萬事不關心。酒杯紅浪生。
清平樂
作者：張綱（宋）

紅蓮照晚。花底明人眼。無限遊人誰惜倦。只有衰翁心懶。笙歌緩引更籌。更闌客散添愁。香霧半窗幽夢，煙波千里歸舟。
人月圓
作者：張綱（宋）

封人祝望堯雲了，歸路藹歡聲。何妨明日，開筵笑語，聊慶初生。官閒歲晚身猶健，蘭玉更盈庭。持杯為壽，從教夜醉，誰怕參橫。
西江月
作者：張綱（宋）

易老方驚歲晚，難禁又報生朝。從他華髮轉蕭蕭。且共尊前一笑。為具隨宜餖飣，烘堂不用笙簫。只煩歡伯散無憀。醉裡追回年少。
惜分飛
作者：張綱（宋）

年少春心花裡轉。只恐飛花片片。沈醉歸深院。妓衣何用令高卷。要看梁州初入遍。放出樓中舞燕。有眼何曾見。看來未足重開宴。
減字木蘭花
作者：張綱（宋）

思堂醇酎。滿酌金盃爭獻壽。記取年時。頭白成雙唱舊詞。莫言秋晚。五日小春黃菊綻。折一枝來。綸誥金花要並開。
孤雁兒・御街行
作者：李清照（宋）

藤床紙帳朝眠起。說不盡、無佳思。沈香斷續玉爐寒，伴我情懷如水。笛裡三弄，梅心驚破，多少春情意。小風疏雨蕭蕭地。又催下、千行淚。吹簫人去玉樓空，腸斷與誰同倚。一枝折得，人間天上，沒個人堪寄。
滿庭霜・滿庭芳
作者：李清照（宋）

小閣藏春，閒窗鎖晝，畫堂無限深幽。篆香燒盡，日影下簾鉤。手種江梅更好，又何必、臨水登樓。無人到，寂寥渾似，何遜在揚州。從來，知韻勝，難堪雨籍，不耐風柔。更誰家橫笛，吹動濃愁。莫恨香消雪減，須通道、掃跡情留。難言處，良宵淡月，疏影尚風流。
玉樓春
作者：李清照（宋）

紅酥肯放瓊苞碎。探著南枝開遍未。不知醞藉幾多香，但見包藏無限意。道人憔悴春窗底。悶損闌干愁不倚。要來小酌便來休，未必明朝風不起。
漁家傲
作者：李清照（宋）

雪裡已知春信至。寒梅點綴瓊枝膩。香臉半開嬌旖旎。當庭際。玉人浴出新妝洗。造化可能偏有意。故教明月玲瓏地。共賞金尊沈綠蟻。莫辭醉。此花不與群花比。
清平樂
作者：李清照（宋）

年年雪裡。常插梅花醉。挼盡梅花無好意。贏得滿衣清淚。今年海角天涯。蕭蕭兩鬢生華。看取晚來風勢，故應難看梅花。
南歌子
作者：李清照（宋）

天上星河轉，人間簾幕垂。涼生枕簟淚痕滋。起解羅衣、聊問夜何其。翠貼蓮蓬小，金銷藕葉稀。舊時天氣舊時衣。只有情懷、不似舊家時。
轉調滿庭芳・滿庭芳
作者：李清照（宋）

芳草池塘，綠陰庭院，晚晴寒透窗紗。□□金鎖，管是客來唦。寂寞尊前席上，惟□、海角天涯。能留否，酴醿落盡，猶賴有□□。當年，曾勝賞，生香薰袖，活火分茶。□□□龍驕馬，流水輕車。不怕風狂雨驟，恰才稱、煮酒殘花。如今也，不成懷抱，得似舊時那。
漁家傲
作者：李清照（宋）

天接雲濤連曉霧。星河欲轉千帆舞。彷佛夢魂歸帝所。聞天語。殷勤問我歸何處。我報路長嗟日暮。學詩謾有驚人句。九萬里風鵬正舉。風休住。蓬舟吹取三山去。
如夢令
作者：李清照（宋）

常記溪亭日暮。沈醉不知歸路。興盡晚回舟，誤入藕花深處。爭渡。爭渡。驚起一灘鷗鷺。
如夢令
作者：李清照（宋）

昨夜雨疏風驟。濃睡不消殘酒。試問卷簾人，卻道海棠依舊。知否。知否。應是綠肥紅瘦。
多麗
作者：李清照（宋）

小樓寒，夜長簾幕低垂。恨蕭蕭、無情風雨，夜來揉損瓊肌。也不似、貴妃醉臉，也不似、孫壽愁眉。韓令偷香，徐娘傅粉，莫將比擬未新奇。細看取、屈平陶令，風韻正相宜。微風起，清芬醞籍，不減酴醿。漸秋闌、雪清玉瘦，向人無限依依。似愁凝、漢皋解佩，似淚灑、紈扇題詩。朗月清風，濃煙暗雨，天教憔悴度芳姿。縱愛惜、不知從此，留得幾多時。人情好，何須更憶，澤畔東籬。
菩薩蠻
作者：李清照（宋）

風柔日薄春猶早。夾衫乍著心情好。睡起覺微寒。梅花鬢上殘。故鄉何處是。忘了除非醉。瀋水臥時燒。香消酒未消。
菩薩蠻
作者：李清照（宋）

歸鴻聲斷殘雲碧。背窗雪落爐煙直。燭底鳳釵明。釵頭人勝輕。角聲催曉漏。曙色回牛鬥。春意看花難。西風留舊寒。
浣溪沙
作者：李清照（宋）

莫許杯深琥珀濃。未成沈醉意先融。□□已應晚來風。瑞腦香消魂夢斷，闢寒金小髻鬟松。醒時空對燭花紅。
浣溪沙
作者：李清照（宋）

小院閒窗春色深。重簾未卷影沈沈。倚樓無語理瑤琴。遠岫出山催薄暮，細風吹雨弄輕陰。梨花欲謝恐難禁。
浣溪沙
作者：李清照（宋）

淡蕩春光寒食天。玉爐瀋水嫋殘煙。夢迴山枕隱花鈿。海燕未來人鬥草，江海已過柳生綿。黃昏疏雨溼鞦韆。
鳳凰臺上憶吹簫
作者：李清照（宋）

香冷金猊，被翻紅浪，起來人未梳頭。任寶奩閒掩，日上簾鉤。生怕閒愁暗恨，多少事、欲說還休。今年瘦，非幹病酒，不是悲秋。明朝，這回去也，千萬遍陽關，也即難留。念武陵春晚，雲鎖重樓。記取樓前綠水，應念我、終日凝眸。凝眸處，從今更數，幾段新愁。
一剪梅・一翦梅
作者：李清照（宋）

紅藕香殘玉簟秋。輕解羅裳，獨上蘭舟。雪中誰寄錦書來，雁字回時，月滿西樓。花自飄零水自流。一種相思，兩處閒愁。此情無計可消除，才下眉頭，卻上心頭。
蝶戀花
作者：李清照（宋）

淚溼羅衣脂粉滿。四疊陽關，唱到千千遍。人道山長山又斷。蕭蕭微雨聞孤館。惜別傷離方寸亂。忘了臨行，酒盞深和淺。好把音書憑過雁。東來不似蓬萊遠。
蝶戀花
作者：李清照（宋）

暖日晴風初破凍。柳眼眉腮，已覺春心動。酒意詩情誰與共。淚融殘粉花鈿重。乍試夾衫金縷縫。山枕斜敧，枕損釵頭鳳。獨抱濃愁無好夢。夜闌猶剪燈花弄。
鷓鴣天
作者：李清照（宋）

寒日蕭蕭上鎖窗。梧桐應恨夜來霜。酒闌更喜團茶苦，夢斷偏宜瑞腦香。秋已盡，日猶長。仲宣懷遠更淒涼。不如隨分尊前醉，莫負東籬菊蕊黃。
小重山
作者：李清照（宋）

春到長門春草青。江梅些子破，未開勻。碧雲籠碾玉成塵。留曉夢，驚破一甌春。花影壓重門。疏簾鋪淡月，好黃昏。二年三度負東君。歸來也，著意過今春。
怨王孫・憶王孫
作者：李清照（宋）

湖上風來波浩渺。秋已暮、紅稀香少。水光山色與人親，說不盡、無窮好。蓮子已成荷葉老。青露洗、蘋花汀草。眠沙鷗鷺不回頭，似也恨、人歸早。
臨江仙
作者：李清照（宋）

庭院深深深幾許，雲窗霧閣常扃。柳梢梅萼漸分明。春歸秣陵樹，人客遠安城。感月吟風多少事，如今老去無成。誰憐憔悴更凋零。試燈無意思，踏雪沒心情。
醉花陰
作者：李清照（宋）

薄霧濃雲愁永晝。瑞腦消金獸。佳節又重陽，玉枕紗廚，半夜涼初透。東籬把灑黃昏後，有暗香盈袖。莫道不消魂，簾卷西風，人似黃花瘦。
好事近
作者：李清照（宋）

風定落花深，簾外擁紅堆雪。長記海棠開後，正是傷春時節。酒闌歌罷玉尊空，青缸暗明滅。魂夢不堪幽怨，更一聲啼鴂。
訴衷情
作者：李清照（宋）

夜來沈醉卸妝遲。梅萼插殘枝。酒醒燻破春睡，夢遠不成歸。人悄悄，月依依。翠簾垂。更挼殘芯，更拈餘香，更得些時。
行香子
作者：李清照（宋）

草際鳴蛩。驚落梧桐。正人間、天上愁濃。雲階月地，關鎖千重。縱浮槎來，浮槎去，不相逢。星橋鵲駕，經年才見，想離情、別恨難窮。牽牛織女，莫是離中。甚霎兒晴，霎兒雨，霎兒風。
失調名
作者：李清照（宋）

猶將歌扇向人遮。水晶山枕象牙床。彩雲易散月長虧。幾多深恨斷人腸。羅衣消盡恁時香。閒愁也似月明多。直送淒涼到畫屏。
鷓鴣天
作者：李清照（宋）

暗淡輕黃體性柔。情疏跡遠只香留。何須淺碧深紅色，自是花中第一流。梅定妒，菊應羞。畫闌開處冠中秋。騷人可煞無情思，何事當年不見收。
添字醜奴兒・採桑子
作者：李清照（宋）

窗前誰種芭蕉樹，陰滿中庭。陰滿中庭。葉葉心心，舒捲有餘情。傷心枕上三更雨，點滴霖霪。點滴霖霪。愁損北人，不慣起來聽。
憶秦娥
作者：李清照（宋）

臨高閣。亂山平野煙光薄。煙光薄。棲鴉歸後，暮天聞角。斷香殘酒情懷惡。西風催襯梧桐落。梧桐落。又還秋色，又還寂寞。
失調名
作者：李清照（宋）

條脫閒揎系五絲。
失調名
作者：李清照（宋）

瑞腦煙殘，沈香火冷。
念奴嬌
作者：李清照（宋）

蕭條庭院，有斜風細雨，重門須閉。寵柳嬌花寒食近，種種惱人天氣。險韻詩成，扶頭酒醒，別是閒滋味。徵鴻過盡，萬千心事難寄。樓上幾日春寒，簾垂四面，玉闌干慵倚。被冷香消新夢覺，不許愁人不起。清露晨流，新桐初引，多少遊春意。日高煙斂，更看今日晴未。
永遇樂
作者：李清照（宋）

落日熔金，暮雲合璧，人在何處。染柳煙濃，吹梅笛怨，春意知幾許。元宵佳節，融和天氣，次第豈無風雨。來相召、香車寶馬，謝他酒朋詩侶。中州盛日，閨門多暇，記得偏重三五。鋪翠冠兒，拈金雪柳，簇帶爭濟楚。如今憔悴，風鬟霜鬢，怕見夜間出去。不如向、簾兒底下，聽人笑語。
武陵春
作者：李清照（宋）

風住塵香花已盡，日晚倦梳頭。物是人非事事休。欲語淚先流。聞說雙溪春尚好，也擬泛輕舟。只恐雙溪舴艋舟。載不動、許多愁。
怨王孫・憶王孫
作者：李清照（宋）

帝裡春晚。重門深院。草綠階前，暮天雁斷。樓上遠信誰傳。恨綿綿。多情自是多沾惹。難拚捨。又是寒食也。鞦韆巷陌，人靜皎月初斜。浸梨花。
長壽樂
作者：李清照（宋）

微寒應候。望日邊六葉，階蓂初秀。愛景欲掛扶桑，漏殘銀箭，杓回搖鬥。慶高閎此際，掌上一顆明珠剖。有令容淑質，歸逢佳偶。到如今，晝錦滿堂貴胄。榮耀，文步紫禁，一一金章綠綬。更值棠棣連陰，虎符熊軾，夾河分守。況青雲咫尺，朝暮重入承明後。看綵衣爭獻，蘭羞玉酎。祝千齡，借指松椿比壽。
蝶戀花
作者：李清照（宋）

永夜懨懨歡意少。空夢長安，認取長安道。為報今年春色好。花光月影宜相照。隨意杯盤雖草草。酒美梅酸，恰稱人懷抱。醉莫插花花莫笑。可憐春似人將老。
聲聲慢
作者：李清照（宋）

尋尋覓覓，冷冷清清，悽悽慘慘慼戚。乍暖還寒時候，最難將息。三杯兩盞淡酒，怎敵他、晚來風急。雁過也，正傷心，卻是舊時相識。滿地黃花堆積。憔悴損，如今有誰忺摘。守著窗兒，獨自怎生得黑。梧桐更兼細雨，到黃昏、點點滴滴。這次第，怎一個、愁字了得。
點絳唇
作者：李清照（宋）

寂寞深閨，柔腸一寸愁千縷。惜春春去。幾點催花雨。倚遍闌干，只是無情緒。人何處。連天衰草，望斷歸來路。
減字木蘭花
作者：李清照（宋）

賣花擔上。買得一枝春欲放。淚染輕勻。猶帶彤霞曉露痕。怕郎猜道。奴面不如花面好。雲鬢斜簪。徒要教郎比並看。
失調名
作者：李清照（宋）

教我甚情懷。
攤破浣溪沙・山花子
作者：李清照（宋）

揉破黃金萬點輕。剪成碧玉葉層層。風度精神如彥輔，大鮮明。梅蕊重重何俗甚，丁香千結苦粗生。燻透愁人千里夢，卻無情。
攤破浣溪沙・山花子
作者：李清照（宋）

病起蕭蕭兩鬢華。臥看殘月上窗紗。豆蔻連梢煎熟水，莫分茶。枕上詩書閒處好，門前風景雨來佳。終日向人多醞藉，木犀花。
瑞鷓鴣
作者：李清照（宋）

風韻雍容未甚都。尊前甘橘可為奴。誰憐流落江湖上，玉骨冰肌未肯枯。誰教並蒂連枝摘，醉後明皇倚太真。居士擘開真有意，要吟風味兩家新。
臨江仙
作者：李清照（宋）

庭院深深深幾許，雲窗霧閣春遲。為誰憔悴損芳姿。夜來清夢好，應是發南枝。玉瘦檀輕無限恨，南樓羌管休吹。濃香吹盡有誰知。暖風遲日也，別到杏花肥。
慶清朝
作者：李清照（宋）

禁幄低張，彤闌巧護，就中獨佔殘春。容華淡佇，綽約俱見天真。待得群花過後，一番風露曉妝新。妖嬈豔態，妒風笑月，長殢東君。東城邊，南陌上，正日烘池館，竟走香輪。綺筵散日，誰人可繼芳塵。更好明光宮殿，幾枝先近日邊勻。金尊倒，拚了盡燭，不管黃昏。
浣溪沙
作者：李清照（宋）

髻子傷春慵更梳。晚風庭院落梅初。淡雲來往月疏疏。玉鴨燻爐閒瑞腦，朱櫻斗帳掩流蘇。通犀還解闢寒無。
浣溪沙
作者：李清照（宋）

繡面芙蓉一笑開。斜飛寶鴨襯香腮。眼波才動被人猜。一面風情深有韻，半箋嬌恨寄幽懷。月移花影約重來。
採桑子
作者：呂本中（宋）

恨君不似江樓月，南北東西。只有相隨無別離。恨君卻似江樓月，暫滿還虧。暫滿還虧。待得團團是幾時。
採桑子
作者：呂本中（宋）

亂紅夭綠風吹盡，小市疏樓。細雨輕鷗。總向離人恨裡收。年年春好年年病，妾自西遊。水自東流。不似殘花一樣愁。
西江月
作者：呂本中（宋）

渺渺風吹月上，濛濛霧挾霜回。百年心事老相催。人在夕陽落外。有夢常嫌去遠，無書可恨來遲。一杯濁酒兩篇詩。小檻黃花共醉。
西江月
作者：呂本中（宋）

酒罷悠揚醉興。茶烹喚起醒魂。卻嫌仙劑點甘辛。衝破龍團氣韻。金鼎清泉乍瀉，香沈微惜芳燻。玉人歌斷恨輕分。歡意厭厭未盡。
朝中措
作者：呂本中（宋）

病香無力傍欄干。風雨送春還。一枕曉來清夢，無人說似西山。匆匆笑語，時時邂逅，草草杯盤。莫謂雜花時候，便忘梅蕊衝寒。
南歌子
作者：呂本中（宋）

驛路侵斜月，溪橋度曉霜。短籬殘菊一枝黃。正是亂山深處、過重陽。旅枕元無夢，寒更每自長。只言江左好風光。不道中原歸思、轉淒涼。
虞美人
作者：呂本中（宋）

梅花自是於春懶。不是春來晚。看伊開在眾花前。便道與春無分、結因緣。風前月下頻相就。笑我如伊瘦。幾回衝雨過疏籬。已見一番青子、綴殘枝。
虞美人
作者：呂本中（宋）

平生臭味如君少。自是君難老。似儂憔悴更誰知。只道心情、不似少年時。春風也到江南路。小檻花深處。對人不是憶姚黃。實是舊時風味、老難忘。
浣溪沙
作者：呂本中（宋）

暖日溫風破淺寒。短青無數簇幽欄。三年春在病中看。中酒心情渾似夢，探花時候不曾閒。幾年芳信隔秦關。
浣溪沙
作者：呂本中（宋）

共飲昏昏到暮鴉。不須春日念京華。邇來沈醉是生涯。不是對君猶惜醉，只嫌春病卻憐他。願為蜂採落殘花。
長相思
作者：呂本中（宋）

要相忘。不相忘。玉樹郎君月豔娘。幾回曾斷腸。欲下床。卻上床。上得床來思舊鄉。北風吹夢長。
減字木蘭花
作者：呂本中（宋）

去年今夜。同醉月明花樹下。此夜江邊。月暗長堤柳暗船。故人何處。帶我離愁江外去。來歲花前。又是今年憶去年。
菩薩蠻
作者：呂本中（宋）

客愁不到西池路。殘春又逐花飛去。今日傍池行。新荷昨夜生。故人千慮繞。不道書來少。去住隔關河。長亭風雨多。
菩薩蠻
作者：呂本中（宋）

高樓只在斜陽裡。春風淡蕩人聲喜。攜客不嫌頻。使君如酒醇。花光人不會。月色須君醉。月色與花光。共成今夜長。
菩薩蠻
作者：呂本中（宋）

登樓一望南山雪。使君風味如新月。月向雪前明。主人今夜情。平生相與意。老病猶堪記。對酒為君歡。酒杯嫌未寬。
踏莎行
作者：呂本中（宋）

雪似梅花，梅花似雪。似和不似都奇絕。惱人風味阿誰知，請君問取南樓月。記得舊時，探梅時節。老來舊事無人說。為誰醉倒為誰醒，到今猶恨輕離別。
清平樂
作者：呂本中（宋）

故人何處。同在江南路。百種舊愁分不去。枉被落花留住。舊愁百種誰知。除非是見伊時。最是一春多病，等閒過了酴醿。
漁家傲
作者：呂本中（宋）

小院悠悠春未遠。牡丹昨夜開猶淺。珍重使君簾盡卷。風欲轉。綠陰掩映欄干晚。記得舊時清夜短。洛陽芳訊時相伴。一朵姚黃䯳髻滿。情未展。新來衰病無人管。
生查子
作者：呂本中（宋）

殘春霧雨餘，小院黃昏後。說道覓新詞，把酒來相就。酴醿插髻雲，歲歲長如舊。不是做詞遲，卻怕添伊瘦。
滿江紅
作者：呂本中（宋）

東里先生，家何在、山陰溪曲。對一川平野，數間茅屋。昨夜岡頭新雨過，門前流水清如玉。抱小橋、回合柳參天，搖新綠。疏籬下，叢叢菊。虛簷外，蕭蕭竹。嘆古今得失，是非榮辱。須信人生歸去好，世間萬事何時足。問此春、春醞酒何如，今朝熟。
浪淘沙
作者：呂本中（宋）

柳色過疏籬。花又離披。舊時心緒沒人知。記得一年寒食下，獨自歸時。歸後卻尋伊。月上嫌遲。十分斟酒不推辭。將為老來渾忘卻，因甚沾衣。